SPRÁVA KOMISIE RADE A EURÓPSKEMU PARLAMENTU o činnosti Európskej rady pre výskum a o realizáciu cieľov stanovených v osobitnom programe „Myšlienky“ v roku 2010 /* KOM/2011/0497 v konečnom znení */





1. ÚVOD A PRÁVNY ZÁKLAD Európska rada pre výskum (ERC), založená rozhodnutím Komisie 2007/134/ES[1], má za úlohu vykonávať osobitný program „Myšlienky“, s celkovým rozpočtom vo výške 7,51 mld. EUR. ERC pozostáva z nezávislej vedeckej rady podporovanej špecializovanou vykonávacou štruktúrou, ktorá nadobudla formu Výkonnej agentúry ERC (ERCEA)[2] zriadenej na základe všeobecného režimu výkonných agentúr. V roku 2008 delegovala Komisia na agentúru zodpovednosť za vykonávanie programu „Myšlienky“ a za podporovanie vedeckej rady. Autonómiu získala agentúra v júli 2009. V súlade s článkom 4 ods. 4 a prílohou I k rozhodnutiu Rady o osobitnom programe „Myšlienky“ táto výročná správa, ktorú v spolupráci s vedeckou radou ERC a Výkonnou agentúrou ERC vypracovala Komisia, obsahuje posúdenie činností ERC a dosahovania jej cieľov v roku 2010. K tejto správe je priložená správa vedeckej rady o vedeckom vykonávaní a úspechoch programu v roku 2010. 2. OTÁZKY STRATÉGIE Vedecká rada zodpovedá za stanovenie vedeckej stratégie ERC, vrátane vyhotovenia najdôležitejšieho strategického dokumentu ERC, ročný pracovný program „Myšlienky“. 2.1. Schémy financovania V rámci pracovného programu „Myšlienky“ sa vedecká rada zameriava na definovanie jasnej a stabilnej vízie pre výskumné činnosti ERC. Je dôležité pripomenúť, že stratégia vedeckej rady v tejto oblasti zahŕňa dve grantové schémy vo všetkých oblastiach výskumu: - granty ERC pre začínajúcich nezávislých výskumných pracovníkov (Granty ERC pre začínajúcich výskumných pracovníkov): určené na podporu výskumných pracovníkov, ktorí nedávno dosiahli titul Ph.D., pri dosahovaní nezávislosti; - granty ERC pre pokročilých výskumných pracovníkov (Granty ERC pre pokročilých pracovníkov): určené pre najlepšie výsledky výskumu, ktoré dosiahli skúsení výskumní pracovníci pôsobiaci v Európe. 2.2. Pracovný program na rok 2010 pre osobitný program „Myšlienky“ Pracovný program na rok 2010 pre osobitný program „Myšlienky“ (pracovný program na rok 2010)[3] vypracovala vedecká rada 2. apríla 2009 a následne prijala Komisia dňa 29. júla 2009. Pracovný program na rok 2010 nepriniesol nijaké zásadné zmeny v stratégii, len grantové schémy boli na základe získaných skúseností mierne upravené. S cieľom zabezpečiť vhodnejšie posudzovanie oboch podskupín, ktoré spolu súťažia o začínajúce granty ERC (t. j. začínajúci výskumní pracovníci v ranej fáze prechodu k nezávislosti v oblasti výskumu, výskumní pracovníci vo fáze konsolidácie výskumnej činnosti alebo tím), vedecká rada rozšírila podmienky spôsobilosti pre žiadateľov tak, aby bolo možné uchádzať sa o grant v rozmedzí 2 – 10 rokov po dosiahnutí titulu Ph.D. Tento krok bol možný aj vďaka výraznému posilneniu rozpočtu na rok 2010. V rámci týchto podmienok spôsobilosti sa žiadatelia - výskumní pracovníci - v priebehu hodnotenia ďalej rozdeľujú na dva hlavné prúdy, a síce na žiadateľov, ktorí dosiahli titul najmenej 2 roky a najviac 6 rokov pred zverejnením výzvy na podávanie žiadostí (vo všeobecnosti nazývaných „začiatočníci“) a žiadateľov, ktorí dosiahli tento titul viac ako 6 rokov, ale nie viac ako 10 rokov pred zverejnením tejto výzvy (vo všeobecnosti nazývaných „konsolidátori“). Aby sa zabezpečila porovnateľná miera úspešnosti medzi „začiatočníkmi“ a „konsolidátormi“ bol orientačný rozpočet každej skupiny rozdelený pomerne k rozpočtovým požiadavkám návrhov predložených týmito dvoma kategóriami žiadateľov. Medzi ostatné úpravy patrilo ďalšie zjednodušenie pravidiel pre opätovné podávanie žiadostí a viacnásobné žiadosti a zavedenie opatrení na zvýšenie príťažlivosti EÚ a pridružených krajín pre výskumných pracovníkov s trvalým pobytom v tretích krajinách, ako aj na ďalšiu podporu účasti žien vo výskume. Na podporu výskumným pracovníkom z tretích krajín a na pomoc pri ich usadzovaní sa v Európe sa majú poskytnúť dodatočné finančné prostriedky a budú sa starostlivejšie zvažovať aj predchádzajúce prerušenia odbornej činnosti a nekonvenčné kariérne postupy v očakávaní, že sa tým podnieti vyššia účasť vedkýň. 2.3. Metodika partnerského preskúmania ERC využíva štruktúru komisií pre partnerské preskúmanie na vysokej úrovni, ktoré boli vybrané vedeckou radou a ktoré pozostávajú z vedeckých pracovníkov, inžinierov a akademických pracovníkov tak z EÚ, ako aj mimo nej. Tieto komisie sa zaoberajú všetkými výskumnými disciplínami a sú organizované v rámci troch hlavných výskumných oblastí: fyzikálne vedy a inžinierstvo, vedy o živej prírode a spoločenské a humanitné vedy. V súlade s predchádzajúcimi výzvami bolo vytvorených 25 komisií pre obe schémy. 3. VYKONÁVANIE PROGRAMU Vykonávanie programu, záväzky vo výške viac než 1,1 mld. EUR a platby vo výške 528 mil. EUR, boli realizované v plnej miere, čo predstavuje 100 % prevádzkových prostriedkov osobitného programu „Myšlienky“ na rok 2010. Na administratívu bolo použitých približne 2,58 % prevádzkového rozpočtu. 3.1. Granty Počnúc pracovným programom na rok 2008 prebiehajú výzvy ERC formou jednostupňového procesu spracovania žiadostí, pri ktorom sa od uchádzačov vyžaduje, aby predložili kompletný návrh. Potom nasleduje dvojstupňové hodnotenie. Granty sa udeľujú najlepším návrhom v závislosti od dostupných rozpočtových prostriedkov. Ponuka sa robí na základe samotného návrhu a finančných prostriedkov odporúčaných v partnerskom preskúmaní. 3.1.1. Granty ERC pre začínajúcich výskumných pracovníkov Výzva na predkladanie žiadostí o grant ERC pre začínajúcich výskumných pracovníkov na rok 2010 bola uverejnená v júli 2009 s predbežným rozpočtom vo výške 528 mil. EUR. Celkovo bolo prijatých 2 873 návrhov rozdelených podľa oblastí takto: 1 205 návrhov v oblasti fyzikálnych vied a inžinierstva, 1 230 v oblasti vied o živej prírode a 638 v oblasti spoločenských a humanitných vied. Z rozpočtu vo výške viac než 537 mil. EUR bolo financovaných celkovo 436 návrhov, čo predstavuje v priemere 1,2 mil. EUR na jeden návrh. Výzva na predkladanie žiadostí o grant ERC pre začínajúcich výskumných pracovníkov na rok 2011 bola uverejnená v júli 2010 s predbežným rozpočtom vo výške 661 mil. EUR. V reakcii na túto výzvu bolo predložených celkovo 4 080 návrhov: 1 690 v oblasti fyzikálnych vied a inžinierstva, 1 440 v oblasti vied o živej prírode a 950 v oblasti spoločenských a humanitných vied, čo predstavuje 42 %, 35 % a 23 % v jednotlivých vyššie uvedených oblastiach a podobá sa rozdeleniu vo výzve na podávanie žiadostí o grant ERC pre začínajúcich výskumných pracovníkov za rok 2010. 3.1.2. Granty ERC pre pokročilých výskumných pracovníkov Grant ERC pre pokročilých výskumných pracovníkov na rok 2010 bol uverejnený v októbri 2009 s predbežným rozpočtom vo výške 590 mil. EUR. Celkovo bolo prijatých 2 009 návrhov rozdelených podľa oblastí takto: 902 návrhov v oblasti fyzikálnych vied a inžinierstva (45 %), 621 v oblasti vied o živej prírode (31 %) a 486 v oblasti spoločenských a humanitných vied (24 %). Proces hodnotenia vyústil do celkového počtu 266 návrhov určených na financovanie v celkovej výške viac než 588 mil. EUR, čo na jeden návrh predstavuje v priemere približne 2,2 mil. EUR. Výzva na predkladanie žiadostí o grant ERC pre pokročilých výskumných pracovníkov na rok 2011 bola uverejnená v novembri 2010 a lehota na predkladanie žiadostí bola stanovená na obdobie medzi februárom a aprílom 2011. Predbežný rozpočet bol 661 mil. EUR. Tento nárast počtu návrhov v oboch grantových schémach potvrdzuje neprerušený dopyt po financovaní špičkového výskumu na európskej úrovni. 3.2. Programový výbor Programový výbor osobitného programu „Myšlienky“ slúži, okrem plnenia svojich formálnych povinností, aj ako významná komunikačná sieť medzi členskými štátmi a pridruženými krajinami 7. RP, vedeckou radou, generálnym tajomníkom ERC a Komisiou. V roku 2010 sa zasadnutia tohto výboru konali v dňoch 23. marca a 22. októbra. 3.3. Etické preskúmanie Do procesu etického preskúmania sa zapojila externá etická komisia zložená zo 40 odborníkov. V roku 2010 boli všetky návrhy preskúmané z etického hľadiska a len tri z nich boli označené ako návrhy, ktoré sa zaoberajú ľudskými embryonálnymi kmeňovými bunkami. Keďže však tieto návrhy boli na konci roka 2010 na rezervnom zozname, predložia sa Komisii na dokončenie procesu len vtedy a len v tom prípade, ak sa stanú súčasťou hlavného zoznamu. V roku 2010 sa teda výbor programu „Myšlienky“ touto záležitosťou nezaoberal. 3.4. Odvolanie V roku 2010 bolo v rámci oboch výziev predložených celkovo 225 odvolaní, čo predstavuje 4,6 % celkového počtu návrhov. Hoci percento podaných odvolaní ukazuje v porovnaní s rokom 2009 slabý nárast (+0,7 %), počet prehodnotení klesol o 71 % (zo 14 na 10 prehodnotení) na základe výsledkov posúdenia Výboru ERCEA pre odvolania a žiadne z odvolaní podaných v roku 2010 nebolo úspešné. Jedno prehodnotenie ešte len prebehne. 3.5. Komunikácia V priebehu roka 2010 ERC pokračovala vo svojom úsilí o zvýšenie informovanosti o jej možnostiach financovania v rámci výskumného spoločenstva, a o lepšiu viditeľnosť ERC a jej výskumných projektov medzi širokou verejnosťou a médiami. Vedecká rada ERC rozhodla predovšetkým o tom, aby sa kládol väčší dôraz na zvyšovanie informovanosti mimo Európy s cieľom získať viac špičkových výskumných pracovníkov z mimoeurópskych krajín, aby pokračovali vo svojom výskume v Európe. Na tento účel sa uskutočnili cielené návštevy a informačné kampane v USA, Číne, Japonsku, Indii a v Brazílii. ERC sa zúčastnila dôležitých medzinárodných výskumných konferencií, veľtrhov a workshopov zameraných na kariéru: výročného zasadnutia „AAAS“ v San Diegu, „MIT-European Career Fair“ (MIT-Európsky veľtrh zameraný na kariéru) v Bostone a „Výročného zasadnutia spoločnosti pre neurovedu“ v San Diegu, „ESOF“ v Turíne, „Veľtrhu kariéry v oblasti výskumu“ v Paríži a „EMBO“ v Barcelone, „World Expo“ v Šanghaji a „Indického vedeckého kongresu“ v Kerale. Delegácie ERC navštívili aj univerzity v USA (Berkeley, Stanford a UC Davis) a Sao Paule v Brazílii, ako aj inštitúty a organizácie v Pekingu, Šanghaji a Tokiu. V súlade s touto prioritou boli vypracované cielené brožúry, ktoré boli preložené do čínštiny, japončiny, ruštiny a španielčiny, a boli zhotovené propagačné plagáty ERC pre kancelárie delegácie EÚ v USA, Číne, Brazílii a Indii. Okamžitým výsledkom týchto informačných aktivít bol zvýšený počet kliknutí na webovú stránku ERC v navštívených krajinách.. V Európe a v zahraničí boli organizované tlačové aktivity. V priebehu roka ERC zaujala pozornosť médií nielen ako organizácia, ale do stredobodu záujmu sa čoraz viac dostával aj výskum financovaný ERC a príjemcovia grantov. Ako príklad môžno uviesť príjemcu grantu ERC pre začínajúcich výskumných pracovníkov Konstantina Novoselova, laureáta Nobelovej ceny za rok 2010 v oblasti fyziky. Médiá na celom svete venovali veľkú pozornosť úspešnému zvládnutiu medzikontinentálnej cesty z Talianska do Šanghaja na výstavu „World Expo“, ktorá merala 10 000 km a ktorú podnikol Alberto Broggi so svojimi autonómnymi vozidlami na slnečný pohon vďaka grantu ERC pre pokročilých vedeckých pracovníkov. Nezabúdajúc na žiadne komunikačné kanály ERC natočila aj niekoľko videí vrátane videa o historickom vývoji ERC a prezentovala ho pri príležitosti oslavy tisíceho príjemcu grantu ERC a prvého portrétu jedného z úspešných príjemcov grantu ERC. ERC pokračovala v posilňovaní vzťahov s existujúcimi sieťami kľúčových zainteresovaných strán a úzko spolupracovala s príslušnými oddeleniami Európskej komisie ako aj s kanceláriami delegácie EÚ na celom svete. Vnútroštátne kontaktné miesta (VKM), ktoré sú založené po celej Európe a slúžia na poskytovanie informácií potenciálnych žiadateľov, boli neustále informované o vývoji ERC a výzvach n predkladanie žiadostí. 3.6. Monitorovanie, posudzovanie a hodnotenie (MPH) osobitného programu „Myšlienky“ V roku 2010 podnikli Komisia, ERCEA a vedecká rada kroky na základe odporúčaní preskúmania štruktúry a mechanizmov ERC[4]. V rozhodnutí, ktorým sa mení rozhodnutie o založení ERC[5], Komisia potvrdila opatrenia pre lokálnu podporu určenú predsedovi a podpredsedom vedeckej rady na ich pracoviskách a zaviedla odmenu za účasť na plenárnych zasadnutiach vedeckej rady, ako vyjadrenie uznania za osobné odhodlanie členov vedeckej rady a za čas, ktorý musia venovať úlohám ERC. Tým istým rozhodnutím sa zaviedol koncept stáleho identifikačného výboru, ktorý má identifikovať budúcich členov vedeckej rady. Komisia zmenila aj pravidlá ERC ohľadom predkladania návrhov a súvisiacich postupov hodnotenia, výberu a rozhodovania[6], aby bolo možné zlepšiť administratívne postupy ERC a predovšetkým zabezpečiť systematické zjednodušenie postupov menovania a uhrádzania výdavkov nezávislých odborníkov, ktorí sa zúčastňujú procesu hodnotenia programu „Myšlienky“. Rozsiahlym využívaním elektronických nástrojov a vytvorením jednotných menovacích dekrétov sa zmiernila pracovná záťaž odborných hodnotiteľov, ktorým RC z veľkej časti vďačí za svoj úspech. Pokiaľ ide o vedeckú radu, tá zostavila dva odborné výbory, jeden pre partnerské preskúmanie a druhý pre konflikty záujmov, vedecké pochybenie a etické otázky. Zhrnutie plenárnych zasadnutí je uverejnené na webovej stránke ERC[7]. V otázke riadenia ERC a v úzkom kontakte s vedeckou radou sa Komisia zaoberala ďalšou reflexiou o udržateľnom a perspektívnom riešení s ohľadom na nadchádzajúci rámcový program pre výskum a inovácie „Horizon 2020“. Táto reflexia bola zverená pracovnej skupine ERC, ktorá bola vytvorená v decembri 2010, a ktorá pozostávala zo zástupcov vedeckej rady, prieskumného výboru ERC a Komisie[8]. Správa Komisie sa zašle Rade a Európskemu parlamentu. Správa odbornej skupiny o predbežnom hodnotení siedmeho rámcového programu, ktorá bola uverejnená 12. novembra 2010[9], vyzdvihuje úspech ERC, „ktorá rýchlo získala uznanie komunity výskumných pracovníkov a tvorcov politík v celej Európe. Napriek tomu, že je novým a teda nevyskúšaným nástrojom, Európskej rade pre výskum sa zjavne podarilo prilákať a financovať svetový výskum a zohráva významnú úlohu v tom, aby talentov v oblasti výskumu zostali“. 4. ŠTRUKTÚRA EURÓPSKEJ RADY PRE VÝSKUM 4.1. Vedecká rada Vo februári 2010 prof. Fotis Kafatos odstúpil z funkcie predsedu vedeckej rady a ERC a za jeho nástupkyňu bola zvolená prof. Helga Nowotná. Vedecká rada v roku 2010 organizovala pravidelné zasadnutia v celej Európe, zvyčajne na základe pozvania vnútroštátnych orgánov. V období medzi 1. januárom a 31. decembrom 2010 sa konalo päť plenárnych zasadnutí vedeckej rady: v marci v Bukurešti (Rumunsko), v apríli a decembri v Bruseli (Belgicko), v júni v Santiago de Compostela (Španielsko) a v októbri v Luxemburgu. Okrem plenárnych zasadnutí a dvoch stálych výborov (pre partnerské preskúmanie a pre konflikty záujmov, vedecké pochybenie a etické otázky) sa členovia vedeckej rady stretli v rámci pracovných skupín, ktoré sa zaoberali konkrétnymi otázkami. V roku 2010 zorganizovala výkonná agentúra rôzne zasadnutia pracovných skupín ERC zamerané na „vzťahy s priemyslom“, „otvorený prístup“, „účasť tretích krajín“ a „rovnosť pohlaví“. Pracovné skupiny vykonávajú analýzu a prispievajú k vedeckej stratégii ERC prostredníctvom návrhov, ktoré má prijať vedecká rada na plenárnom zasadnutí v oblastiach, ktoré sú predmetom ich mandátov: skúmajú vzťah ERC s priemyselným/podnikateľským sektorom a dosah výskumu financovaného ERC na inovácie, vypracovávajú stanovisko ERC k otvorenému prístupu, skúmajú vhodné mechanizmy pre zvýšenie účasti mimoeurópskych výskumných pracovníkov, najmä z Brazílie, Ruska, Indie a Číny (krajiny BRIC) v rámci schém ERC, zabezpečujú, aby ERC bola na čele v rámci osvedčených postupov, pokiaľ ide o vyvážené zastúpenie mužov a žien medzi príjemcami grantov. Na zabezpečenie jej vzťahu s Európskou komisiou a výkonnou agentúrou sa predseda a podpredsedovia vedeckej rady, generálny tajomník ERC a riaditeľ agentúry pravidelne stretávajú ako výbor ERC. Týchto zasadnutí sa zúčastňuje aj vyšší manažment agentúry. Výbor sa v roku 2010 stretol v Bruseli 9 krát predovšetkým z dôvodu pripravil alebo realizácie záverov zasadnutí vedeckej rady. Plenárne zasadnutia vedeckej rady a zasadnutia jej členov so zainteresovanými stranami ERC sa organizujú s organizačnou a administratívnou podporou výkonnej agentúry. Agentúra poskytuje aj odporúčania a analýzy, čím pomáha vedeckej rade pri plnení jej úloh tak, ako je to uvedené v prílohe 1 osobitného programu Myšlienky , a podporuje aj operačné aktivity jej pracovných skupín a stálych výborov. 4.1.1. Menovanie nových členov V roku 2010 Komisia zriadila „identifikačný výbor“[10], ktorého cieľom je identifikovať nových členov pre postupnú obnovu vedeckej rady. Výbor predložil svoje návrhy Komisii v decembri 2010 a jeho správa bola postúpená Rade a Parlamentu. Na základe týchto návrhov Komisia vymenovala za nových členov vedeckej rady: prof. Nicholasa Cannyho (National University of Ireland, Galway - Írska národná univerzita, Galway), prof. Tomasza Dietla (Polish Academy of Sciences - Poľská akadémia vied), prof. Daniela Doleva (Hebrew University of Jerusalem - Jeruzalemská hebrejská univerzita), prof. Sir Timothyho Hunta (London Research Institute - Londýnsky výskumný inštitút), prof. Marta Saarma (University of Helsinki - Helsinská univerzita), Prof. Annu Tramontanovú (University of Rome La Sapienza - Rímska univerzita La Sapienza) a prof. Isabelle Vernosovú (Centre Regulació Genómica, Barcelona). 4.2. Generálny tajomník ERC Generálny tajomník ERC pôsobí v rámci vedeckej rady, zodpovedá za účinné udržiavanie kontaktov medzi vedeckou radou, Komisiou a výkonnou agentúrou ERC a monitoruje, či výkonná agentúra ERC účinne vykonáva stratégiu a stanoviská, ktoré prijala vedecká rada. Druhý generálny tajomník ERC, prof. Andreu Mas-Colell, profesor ekonómie na Univerzite Pompeu Fabra v Barcelone a predseda Barcelona Graduate School of Economics, ktorý bol do tejto funkcie vymenovaný 30. júna 2009, odstúpil k 1. septembru 2010. Komisia sa v súčasnosti zaoberá vymenovaním jeho nástupcu. 4.3. Výkonná agentúra ERC Agentúra je od júla 2009 zodpovedná za všetky stránky administratívneho vykonávania a realizácie programu podľa ustanovení v pracovnom programe. Na činnosť agentúry dozerá riadiaci výbor menovaný Komisiou a tvorený tromi úradníkmi Komisie (generálny riaditeľ a riaditeľ zdrojov generálneho riaditeľstva pre výskum a inovácie a riaditeľ zodpovedný za poradný výbor pre menovania v rámci generálneho riaditeľstva pre ľudské zdroje a bezpečnosť), jedným členom vedeckej rady (prof. Mathias Dewatripont) a nezávislým vedcom (prof. Catherine Cesarskyová). Generálny tajomník ERC je pozorovateľom. V roku 2010 riadiaci výbor zorganizoval štyri zasadnutia a prijal rozhodnutia týkajúce sa ročného pracovného programu agentúry, rozpočtu a účtovnej závierky. Riadiaci výbor na každom zo svojich zasadnutí dostal od riaditeľa agentúry podrobnú správu o pokroku. 4.3.1. Zamestnanci agentúry Prevádzkový rozpočet na rok 2010 umožnil vypracovanie plánu pracovných miest pre 100 dočasných agentov a poskytol prostriedky pre 215 zmluvných zamestnancov a 15 vyslaných národných odborníkov, čo predstavuje spolu 330 zamestnancov. Ku koncu decembra 2010 agentúra zamestnávala spolu 316 zamestnancov: 94 dočasných zamestnancov, 218 zmluvných zamestnancov a 4 vyslaných národných odborníkov. Pokiaľ ide o vedenie agentúry, v súčasnosti sú všetky miesta obsadené. Štatistické údaje za december 2010 hovoria o tom, že agentúra zamestnáva približne 35 % mužov a 65 % žien. Pokiaľ ide o vyvážené zastúpenie mužov a žien medzi vysoko špecializovanými zamestnancami (dočasní zamestnanci a zmluvných zamestnanci funkčnej skupiny IV), 59 % miest je obsadených ženami. Výkonná agentúra ERC zamestnávala ku koncu roka 2010 občanov z 21 členských štátov. Okrem výberu a náboru nových zamestnancov sa agentúra počas roka 2010 zaoberala aj konsolidáciou a rozvojom svojich ľudských zdrojov. Riadiaci výbor prijal vykonávacie pravidlá týkajúce sa riadenia pracovníkov a predovšetkým hodnotenia pracovníkov a rozvoja kariéry. 5. ZÁVERY A VÝHľAD NA ROK 2011 Schémy financovania ERC zaujali pozornosť európskej komunity výskumných pracovníkov. Prvých šesť výziev vyústilo do viac než 20 000 žiadostí. Zatiaľ čo v roku 2009 bolo zaznamenaných približne 400 článkov v časopisoch, ktoré ocenili ERC, ich počet sa v roku 2010 strojnásobil. Ide o kombináciu rastúceho počtu projektov a projektov v štádiu dokončenia, ktoré prinášajú viac výsledkov. V roku 2009 sa články týkali zo 182 projektov a v roku 2010 sa týkali 453 projektov, t. j. v priemere dva články na jeden projekt za rok 2009 a tri články na jeden projekt za rok 2010. V odpovedi na výzvu Komisie ohľadom posilnenia úlohy ERC v rámci inovačného reťazca[11] vedecká rada vypracovala novú grantovú príležitosť, ktorá bude od roku 2011 ponúkaná držiteľom grantov ERC s cieľom vytvoriť inovačný potenciál myšlienok, ktoré vychádzajú z ich projektov financovaných ERC. Táto schéma má za cieľ preklenúť medzeru vo financovaní v prvotnej fáze inovácie. Držitelia grantov ERC budú mať príležitosť vykonať „overenie koncepcie“ myšlienky, ktorú financuje ERC, t. j. zviditeľniť jej inovačný potenciál na trhu, čím sa zabezpečia perspektívne jej komerčné využitie. Vedecká rada diskutuje aj o tom, ako diverzifikovať a rozšíriť svoje programy, vždy na základe zásad, ktoré prispeli k úspechu prvých dvoch schém: návrhy riadené výskumnými pracovníkmi, prísne odborné preskúmanie založené na vedeckej excelentnosti. V roku 2011 predloží pracovná skupina ERC svoju správu o právnej a organizačnej štruktúre ERC v termíne umožňujúcom Komisii predložiť návrhy pre program „Horizon 2020“, ktoré sa očakávajú do konca roka. [1] Ú. v. EÚ L 57, 24.2.2007, s. 14. [2] 2008/37/ES: Rozhodnutie Komisie zo 14. decembra 2007, ktorým sa zriaďuje Výkonná agentúra Európskej rady pre výskum na riadenie špecifického programu Spoločenstva Idey v oblasti hraničného výskumu podľa nariadenia Rady (ES) č. 58/2003 (Ú. v. EÚ L 9, 12.1.2008, s. 15). [3] K(2009) 5928 z 29.7.2009, zatiaľ neuverejnené. [4] Správa prieskumného výboru: Smerom k organizácii pre hraničný výskum na svetovej úrovni: Preskúmanie štruktúr a mechanizmov Európskej rady pre výskum (23. júl 2009). http://erc.europa.eu/index.cfm?fuseaction=page.display&topicID=158 Odpoveď Komisie: Oznámenie Rade a Parlamentu C(2009) 552 v konečnom znení z 22.10.2009 http://ec.europa.eu/research/evaluations/pdf/archive/other_reports_studies_and_documents/commission_communication_on_the_erc_review_-_22_october_2009.pdf [5] Rozhodnutie 2011/12/EÚ z 12.1.2011, Ú. v. EÚ L 9, 13.1.2011, s. 5. [6] Rozhodnutie 2010/767/EÚ z 9. decembra 2010, Ú. v. EÚ L 327, 11.12.2010, s. 51. [7] http://erc.europa.eu/index.cfm?fuseaction=page.display&topicID=60 [8] Tlačová správa IP/10/1759 http://europa.eu/rapid/pressReleasesAction.do?reference=IP/10/1759&format=HTML&aged=0&language=EN&guiLanguage=fr [9] http://erc.europa.eu/pdf/ERC_Update_FP7_interim_report.pdf [10] Členmi tohto výboru boli prof. Eero Vuorio (riaditeľ biocentra, Fínsko), prof. Ann Dowlingová (vedúca katedry inžinieringu, Univerzita of Cambridge), prof. Andreu Mas-Colell (katedra ekonomiky a podnikania, Univerzita Pompeu Fabra), prof. Gretty Mirdal (katedra psychológie, University of Copenhagen), prof. Arnold Schmidt (Professor Emeritus na Photonics Institute of the TU Wien (Viedeň)) a prof. Maciej Zylicz (vedúci katedry molekulárnej biológie, Medzinárodný inštitút molekulárnej a bunkovej biológie vo Varšave). [11] Oznámenie o stratégii Únia inovácií KOM(2010) 546 v konečnom znení, 6.10.2010.